[{"text_idx": "#000003", "text": "Edrych no\u0302l ar wythnos lansiad digidol Ogwen360."}, {"text_idx": "#000004", "text": "Pobol leol yn creu ar eu gwasanaeth straeon lleol am y tro cyntaf oedd un o lwyddiannau mawr lansiad digidol Ogwen360."}, {"text_idx": "#000005", "text": "Wythnos o ddathlu gwefan newydd ardal Dyffryn Ogwen oedd #EinBro, lle\u2019r oedd pobol leol yn creu pob math o bethau amrywiol \u2013 gan gynnwys fideos, gig byw, erthyglau a lluniau."}, {"text_idx": "#000006", "text": "Daeth uchafbwynt yr wythnos ar y dydd Gwener, wrth i saith fideo gael eu rhyddhau ar gyfryngau Ogwen360. Dangosodd y diwrnod yma\u2019n glir pa mor brysur yw\u2019r Dyffryn, wrth i amrywiaeth o dalentau cael eu harddangos \u2013 o wers goginio gyda Cypce\u0302cs Lois, i greu caws gyda Cosyn Cymru, i set byw o gerddoriaeth gyda Dafydd Hedd!"}, {"text_idx": "#000008", "text": "Dyma fideo gan rhai o\u2019r criw lleol, a ryddhawyd ar ddechrau\u2019r wythnos:"}, {"text_idx": "#000009", "text": "Felly, fel y gwelwch yn y fideo, eich gwefan CHI yw hon. Pobol Dyffryn Ogwen sy\u2019n creu\u2019r cynnwys er mwyn rhoi sylw i\u2019r pethau sydd yn bwysig yn eich milltir sgwa\u0302r."}, {"text_idx": "#000010", "text": "Yr oll sydd angen ei wneud cyn cychwyn yw ymuno neu fewngofnodi, ac yna pwyso\u2019r botwm Creu."}, {"text_idx": "#000011", "text": "Ogwen360 ar y cyfryngau cymdeithasol"}, {"text_idx": "#000012", "text": "Gallwch ddilyn Ogwen360 ar gyfryngau cymdeithasol hefyd \u2013 Instagram, Facebook a Twitter. Yma, bydd newyddion diweddaraf y Dyffryn yn cael ei rannu."}, {"text_idx": "#000013", "text": "Ar ddydd Iau #EinBro, rhyddhawyd her \u2018Bingo Ogwen\u2019. Her unigryw i\u2019r ardal wedi ei chreu gan y bobol sy\u2019n adnabod yr ardal orau \u2013 y bobol leol, wrth gwrs!"}, {"text_idx": "#000014", "text": "Dim ond pobol sydd wedi byw yn y Dyffryn all gylchu nifer fawr o sgwariau yn yr her yma. Sawl sgwa\u0302r alli di ei gylchu? Cer ar Instagram Dyffryn Ogwen er mwyn cadw\u2019r llun, a rhanna\u2019r canlyniad gyda ni!"}, {"text_idx": "#000015", "text": "Rhoi lle i bapur bro yn ystod yr argyfwng"}, {"text_idx": "#000016", "text": "Cawsom gyfle hefyd i roi sylw i Llais Ogwan yn ystod wythnos #EinBro. O achos cyfyngiadau\u2019r coronafeirws, nid oes modd i\u2019r papurau bro ddosbarthu copi\u0308au print i\u2019r siopau ar hyn o bryd."}, {"text_idx": "#000017", "text": "Ond, fel sawl cymdeithas a mudiad arall, mae criw Llais Ogwan wedi addasu dros dro ac wedi bod yn rhyddhau\u2019r rhifynnau diweddar yn ddigidol ar Ogwen360.cymru."}, {"text_idx": "#000018", "text": "Gall y papurau bro a\u2019r gwefannau bro newydd yma helpu ei gilydd a chydweithio mewn sawl ffordd. Dyma un enghraifft o hynny. Cymerwch olwg ar rifyn mis Mehefin."}, {"text_idx": "#000019", "text": "Uchafbwynt yr wythnos oedd dydd Gwener, Mehefin 19 \u2013 diwrnod yn llawn fideos amrywiol, wedi\u2019u creu gan bobol o\u2019r fro."}, {"text_idx": "#000020", "text": "Cafwyd gwers creu cerdyn cyfarch gan Karen Roberts, ca\u0302n yr un gan Crawia a\u2019r Welsh Whisperer, a hanes tirwedd yr ardal gan Ieuan Wyn, dim ond i enwi rhai."}, {"text_idx": "#000021", "text": "Gallwch wylio pob fideo ar Ogwen360, ac ar ein tudalen Facebook. Erbyn hyn, mae\u2019r fideos wedi cyrraedd bron i 20,000 o bobol \u2013 ffigwr sylweddol sy\u2019n dangos bod straeon lleol gan bobol leol yn boblogaidd."}, {"text_idx": "#000022", "text": "Dyma un fideo o\u2019r diwrnod prysur gan Cosyn Cymru, sy\u2019n dangos y broses o greu caws!"}, {"text_idx": "#000023", "text": "Beth hoffech chi ei weld ar eich gwefan leol chi? Cerwch ati i greu, a chysylltwch am fwy o wybodaeth!"}, {"text_idx": "#000025", "text": "Naill ai trwy gyfrannu eich stori eich hun, neu trwy roi cyfraniad ariannol bach i gefnogi\u2019r rhwydwaith."}, {"text_idx": "#000028", "text": "Neu gyda chyfeiriad ebost a chyfrinair:"}, {"text_idx": "#000029", "text": "Mae angen cyfeiriad ebost dilys."}, {"text_idx": "#000030", "text": "Dwi wedi anghofio fy nghyfrinair"}]